STA พุ่งต่อ 4% จับตาผลงานปี 63 นิวไฮรอบ 10 ปี รับกำไร STGT หนุน
STA พุ่งต่อ 4% จับตาผลงานปี 63 นิวไฮรอบ 10 ปี รับกำไร STGT หนุน
12 ม.ค. 2564

ผู้สื่อข่าวรายงานว่า ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA ณ เวลา 10.10 น. อยู่ที่ระดับ 29.25 บาท บวก 1 บาท หรือ 3.54% สูงสุดที่ระดับ 29.50 บาท ต่ำสุดที่ระดับ 28.50 บาท ด้วยมูลค่าการซื้อขาย 503.66 ล้านบาท

ด้านบริษัทหลักทรัพย์ ฟิลลิป (ประเทศไทย) จำกัด (มหาชน) ประเมินว่า STA ผลการดำเนินงานในปี 2563 จะทำสถิติสูงสุดในรอบ 10 ปี โดยเฉพาะการรับรู้กำไรที่เพิ่มขึ้นจากบริษัท ศรีตรังโกลฟส์ (ประเทศไทย) จำกัด (มหาชน) หรือ STGT ซึ่งได้ปรับมาร์จิ้นขึ้นจากทั้งธุรกิจยางและตามการดำเนินงานที่ดีขึ้นของ STGT ดังนั้น ปรับกำไรสุทธิ STA เพิ่มเป็น 7,194 ล้านบาท จากปี 2562 ที่มีขาดทุนสุทธิ 149 ล้านบาท พร้อมประมาณการยอดขายไว้ที่ 72,573 ล้านบาท เพิ่มขึ้น 20% จากปี 2562 ภายใต้ปริมาณขาย 1.09 ล้านตัน
ทั้งนี้ การปรับประมาณการผลการดำเนินงานปี 2563 ขึ้นจากเดิม เนื่องจาก 1.แนวโน้มราคายางที่ปรับขึ้น โดยในไตรมาส 4/2563 คาดเพิ่มขึ้นประมาณ 20% จากไตรมาสก่อน ตั้งแต่ช่วงต่ำสุดในเดือน มิ.ย. 2563 ซึ่งจะทำให้ธุรกิจยางธรรมชาติมีกำไรเพิ่มขึ้นจากเดิม และ 2.การดำเนินงานของ STGT จะดีกว่าที่เคยคาดไว้ ทั้งจากปริมาณขายที่ยังดีต่อเนื่องตามคำสั่งซื้อที่ยังเพิ่มขึ้น อีกทั้งในส่วนราคาขายยังสามารถปรับขึ้นมากกว่าต้นทุนวัตถุดิบทั้งราคาน้ำยางข้นและน้ำยางสังเคราะห์ที่เพิ่มขึ้น และยังได้ส่วนเพิ่มจากการปิดโรงงานถุงมือยางรายใหญ่ของโลกอย่าง Top Glove ทำให้แนวโน้มมาร์จิ้นยังจะดีขึ้นจากไตรมาสก่อน